Diari Oficial de la Generalitat Valenciana


Sumari del DOGV 6344, del 31-08-2010 (2010/9232)

Informació pública de l'aprovació dels Estatuts del Consorcio de Aguas Camp de Morvedre.
----------------------------------------------------------------------------------------

### Dades del document

Número de DOGV
:   6344

Data del DOGV
:   31-08-2010

Secció del DOGV
:   V. ANUNCIS - C) ALTRES ASSUMPTES

Número del document
:   2010/9232


Organisme emissor
:   Consorcio de Aguas Camp de Morvedre

Tipus de document
:   Anunci

Informació pública de l'aprovació dels Estatuts del Consorcio de Aguas Camp de Morvedre. [2010/9232]  
Mitjançant aquest anunci es fan públics els Estatuts del Consorcio de Aguas Camp de Morvedre aprovats definitivament per la seua Assemblea General en data 30 de novembre de 2009:   
ESTATUTS DEL CONSORCIO   
DE AGUAS CAMP DE MORVEDRE  
PREÀMBUL  
La Llei 14/1987, de 30 de juliol, de declaració d'interés general de l'Estat de les obres necessàries per al subministrament de les destinades al consum urbà i industrial de la zona de Sagunt, declarava d'«interés general de l'Estat les obres necessàries per a la conducció del cabal d'un metre cúbic per segon des del Canal Xúquer-Túria fins a al barranc de Puçol, a la província de València, que quedaran incorporades al Pla General d'Obres Públiques, com a obres d'infraestructura de recursos hidràulics, i, en el seu moment, al Pla Hidrològic Nacional» i reservava «a favor de la Confederació Hidrogràfica del Xúquer un cabal d'un metre cúbic per segon, procedent de la regulació de l'embassament de Contreras, en el riu Cabriol, amb destinació al consum urbà i industrial de l'àrea de Sagunt».  
En el període de temps que transcorre entre l'entrada en vigor del text legal citat i la constitució del Consorci, les obres a què aquella es referia van ser executades, estant en l'actualitat en procés d'execució i pràcticament finalitzades, aquelles altres que resulten ineludibles per a aconseguir el subministrament ple a tota l'àrea de Sagunt (subministrament d'aigua potable als municipis del Camp de Morvedre i Almenara, i els seus nuclis urbans, àrees residencials i industrials).   
El 5 d'abril de 2004 es va constituir un Consorci Concessionari d'Aigües (Xarxa d'Abastiment de Camp de Morvedre. Fases I, II, III i IV) entre els municipis d'Albalat dels Tarongers, Alfara de la Baronia, Algimia de Alfara, Algar de Palancia, Almenara, Benavites, Benifairó de les Valls, Canet d'En Berenguer, Estivella, Faura, Gilet, Petrés, Quart dels Valls, Quartell, Sagunt i Torres Torres i la Confederació Hidrogràfica del Xúquer, la Conselleria d'Infraestructures i Transport de la Generalitat Valenciana i l'entitat de Sanejament d'Aigües Residuals de la Comunitat Valenciana amb un objecte més ambiciós que la mera obtenció de la concessió administrativa d'aigua potable a atorgar per la Confederació Hidrogràfica del Xúquer complint el que estableix l'article 89 del Reial Decret Legislatiu 1/2001, pel que s'aprova el Text Refós de la Llei d'Aigües, incloent també la gestió i explotació de les instal·lacions d'abastiment de titularitat de la Generalitat Valenciana descrites en l'annex II dels propis Estatuts del Consorci que serà duta a terme per l'entitat Pública de Sanejament d'Aigües Residuals de la Comunitat Valenciana. Així mateix, s'afegia en l'article 2.2. In fine d'aquells Estatuts del Consorci que als efectes assenyalats en el paràgraf anterior (gestió i explotació de les instal·lacions), els «ens integrants del Consorci conveniaran amb l'esmentada entitat Pública de Sanejament el règim d'explotació de les instal·lacions i la forma de pagament».  
La creació del consorci es va fonamentar en la normativa de règim local i l'estatal que preveu la creació dels dits ens públics, en especial, a l'empara del que disposa l'article 87 de la Llei 7/1985, de 2 d'abril, reguladora de les Bases del Règim Local, en l'article 110 del Text Refós pel que s'aproven les disposicions legals vigents en matèria de règim local, aprovat per Reial Decret Legislatiu 781/1986, de 18 d'abril, i en l'article 7 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Quasi dos anys després de la constitució del Consorci el primer dels objectius ha sigut complit ja que per Resolució de la Presidència de la Confederació Hidrogràfica del Xúquer de 3 de març de 2006, aquest és titular de la concessió administrativa per a «la captació i derivació d'aigües des de Manises (València), procedents de la regulació de l'embassament de Contreras, al riu Cabriol, regulats en el Sistema Xúquer (Alarcón-Contreras-Tous), a través del Canal Xúquer-Túria, i la conducció Túria-Sagunt fins a la planta potabilitzadora de Sagunt, amb una quantia anual de 61.981.090,35 m³/any, un cabal continu de 387 l/seg., i un cabal punta de 751,72 l/seg., per a una població hivernal de 92.977 habitants i 192.583 a l'estiu, comprenent una població total de 85.560 habitants».  
Pel que fa a les instal·lacions d'abastiment als diferents municipis que s'integren en el Consorci estan quasi finalitzades.  
Els Estatuts al seu dia aprovats per totes les entitats que integren el Consorci Concessionari d'Aigües (Xarxa d'Abastiment de Camp de Morvedre. Fases I, II, III i IV) i pels quals fins ara s'ha regit el seu funcionament, confeccionats des de la prudència, i que es van inspirar en la idea fonamental de fer que els costos de l'abastiment, potabilització i manteniment i explotació de les xarxes de subministrament d'aigua potable als municipis en integrats en aquest foren els mínims imprescindibles (per això l'impuls i la tutela que la Generalitat Valenciana a través de la Conselleria d'Infraestructures i Transport i entitat de Sanejament d'Aigües Residuals de la Comunitat Valenciana assumia), han quedat superats i hui resulten inadequats per a aconseguir la completa autonomia en el funcionament del Consorci.   
Per a aconseguir el ple compliment del mandat estatutari que el Consorci siga un «ens amb personalitat jurídica pròpia» (tal com pregona l'article 1.1), esdevé indispensable que, en aquests moments, s'escometa una revisió a fons d'aquests Estatuts amb la finalitat de fer factible, sense violentar la finalitat per la qual es va constituir, el seu més òptim funcionament.  
El Consorci es crea a l'empara del que disposa l'article 87 de la Llei 7/1985, de 2 d'abril, reguladora de les Bases del Règim Local, i de l'article 110 del Text refós pel qual s'aproven les disposicions legals vigents en matèria de règim local.   
Des d'aquesta perspectiva, els canvis a introduir afectaran la fixació de les potestats que, com a administració pública local, ha de gaudir el Consorci; als òrgans de govern del Consorci (es recull la creació d'un comité directiu com a òrgan executiu del Consorci, es possibilita la creació d'una gerència com a òrgan encarregat de l'administració del mateix i es crea la comissió especial de comptes i la mesa de contractació en el seu si) i al seu règim de funcionament; a les atribucions estatutàriament assignades a cada un d'ells, al règim del personal al seu servei i al seu règim financer i pressupostari. També es regulen amb especial minuciositat els procediments per a la incorporació o separació de membres del Consorci.  
Actualment, la Conselleria de Medi Ambient, Aigua, Urbanisme i Habitatgeté competències en matèria d'aigua i infraestructures hidràuliques, per la qual cosa, pel que fa a aquest Consorci, ocupa el lloc de la Conselleria d'Infraestructures i Transport.   
Atés que l'articulat dels Estatuts podria veure's afectat en la seua sistemàtica i numeració, s'ha considerat més convenient, procedir a la seua nova i completa redacció, que, mantenint els aspectes i continguts més substancials què van servir per a la constitució del Consorci, en sistematitze el contingut.  
TÍTOL I   
Disposicions generals  
Article 1. Constitució del Consorci  
1. El «Consorci d'Aigües Camp de Morvedre», constituït el 5 d'abril de 2004 entre els municipis d'Albalat dels Tarongers, Alfara de la Baronia, Algimia de Alfara, Algar de Palancia, Almenara, Benavites, Benifairó de les Valls, Canet d'En Berenguer, Estivella, Faura, Gilet, Petrés, Quart dels Valls, Quartell, Sagunt i Torres Torres, la Confederació Hidrogràfica del Xúquer, la Conselleria d'Infraestructures i Transport (actual, Conselleria de Medi Ambient, Aigua, Urbanisme i Habitatgede la Generalitat Valenciana) i l'entitat de Sanejament d'Aigües Residuals de la Comunitat Valenciana, es regirà pels presents Estatuts i, supletòriament, per la normativa local aplicable en cada cas, sense perjudici del que disposa el Reial Decret Legislatiu 1/2001, de 20 de juliol, que aprova el Text Refós de la Llei d'Aigües.  
2. El Consorci mantindrà el caràcter d'ens públic que ha exercit des de la seua constitució i la personalitat jurídica plena que li és pròpia.  
3. Quan raons administratives, tècniques o econòmiques així ho aconsellen, podrà autoritzar-se la incorporació de nous municipis amb el caràcter de membres de ple dret, sempre que aquests ho sol·liciten, per a la qual cosa s'estarà al procediment i requisits estatutàriament establits, sense perjudici de les condicions generals i particulars que en cada cas puga establir l'Assemblea General.  
Article 2. Denominació i seu  
1. L'ens així constituït es denominarà «Consorci d'Aigües Camp de Morvedre», i tindrà la seua seu principal en la seu de l'entitat que exercisca la Presidència.  
2. El canvi de seu serà autoritzat per l'Assemblea General sense necessitat modificar els presents Estatuts, traslladant d'esta circumstància al Registre d'entitats locals.  
Article 3. Personalitat i capacitat jurídica  
El «Consorci d'Aigües Camp de Morvedre, de conformitat amb el que disposa la Llei 7/1985, de 2 d'abril, reguladora de les Bases del Règim Local, i en el Reial Decret Legislatiu 781/1986, de 18 d'abril, de disposicions legals vigents en matèria de règim local, tindrà plena personalitat, i capacitat jurídica i d'obrar per al compliment dels seus fins específics.  
Article 4. Potestats administratives  
Per al compliment dels seus fins corresponen al «Consorci d'Aigües Camp de Morvedre» les potestats administratives següents:  
a) La potestat reglamentària i d'autoorganització.  
b) La potestat financera i tributària, excloent-se en aquest últim supòsit la facultat d'establir tributs que tinguen el caràcter d'impostos.  
c) La potestat de programació o planificació.  
d) La presumpció de legitimitat i l'executivitat dels seus actes.  
e) La potestat de revisió d'ofici dels seus actes i acords.  
f) Les potestats d'execució forçosa i sancionadora.  
g) Les potestats d'inembargabilitat dels seus béns i drets, així com les prelacions, preferències i la resta de prerrogatives reconegudes a l'hisenda local per als crèdits d'aquesta, sense perjudici de què corresponguen a l'hisenda autonòmica i estatal.  
Article 5. Vigència del Consorci  
La duració del Consorci, atès el caràcter permanent dels fins que han motivat la seua constitució, és indefinida, sense perjudici de la seua eventual dissolució, de conformitat amb els motius i procediment establit en els presents Estatuts.  
TÍTOL II  
Objecte i competències del Consorci  
Article 6. Objecte  
1. El Consorci té com a missió primordial la prestació dels servicis d'abastiment d'aigua potable en alta en l'àmbit territorial dels municipis que ho componen, basada en els principis d'integració de la gestió del cicle de l'aigua urbana, homogeneïtat de la qualitat del servei i uniformitat de les tarifes en el dit àmbit territorial.  
Tot això sense perjudici de la competència corresponent a la Generalitat Valenciana, a través de l'entitat de Sanejament d'Aigües Residuals, quant a l'abastiment d'aigua en alta.   
2. Així mateix el Consorci podrà realitzar altres serveis públics locals (especialment el subministrament de l'aigua industrial en alta o fins i tot el subministrament domiciliari d'aigua potable), sempre que els ens consorciats ho acorden expressament i el Consorci siga titular de la corresponent concessió o s'incorporen al aquest cabals d'aigua d'altres procedències.  
3. A més podrà realitzar totes les activitats complementàries o derivades que reforcen l'eficàcia en el compliment dels seus fins generals.   
Article 7. Desenvolupament del compliment dels seus fins  
1. La prestació dels servicis d'abastiment d'aigua potable en alta serà prestada de forma immediata en tots els municipis consorciats en la mesura que possibiliten els cabals de la concessió que realitze la Confederació Hidrogràfica del Xúquer i de les assignacions de cabal a cada un d'ells acordada en aquella o en el si de l'Assemblea del Consorci. Tot això sense perjudici que la titularitat i explotació dels recursos hidràulics municipals seguisquen càrrec dels ajuntaments en la mesura que aquests no acorden expressament la seua transferència al Consorci.   
2. L'explotació i manteniment de la planta potabilitzadora d'aigua en alta, i les xarxes d'abastiment d'aigua en alta serà realitzada per l'entitat de Sanejament d'Aigües Residuals de la Comunitat Valenciana.  
Article 8. Competències  
En el compliment dels seus fins el Consorci exercirà, en tot cas, les següents competències específiques:  
1. L'estudi de les necessitats relatives a l'abastiment d'aigua dels municipis consorciats i l'elaboració de tots els plans i projectes que es consideren oportuns per a satisfer les dites necessitats.  
2. La sol·licitud de les concessions i autoritzacions necessàries per a l'abastiment d'aigua potable.  
3. La gestió amb vista a l'execució d'obres i instal·lacions per a l'abastiment d'aigua, així com, en cas de produir-se un encàrrec de gestió, la conservació i explotació d'aquestes per part de l'entitat de Sanejament d'Aigües Residuals de la Comunitat Valenciana.  
4. La regulació dels serveis d'abastiment d'aigua en el seu àmbit territorial i en la mesura que assumisca la prestació d'aquests.  
5. L'establiment i fixació de la quantia de les tarifes d'abastiment d'aigua en alta, amb independència que els municipis mantinguen la prestació d'alguna part d'aquests serveis i de la forma de gestió, directa o indirecta, que es preste. Les mencionades tarifes seran uniformes en tot l'àmbit territorial del Consorci.  
6. Totes les competències o atribucions se li conferisquen legalment en matèria de subministrament d'aigua.  
7. Aquelles competències transferides o delegades per altres administracions en matèria d'aigües, amb l'acord previ d'acceptació.  
8. Serà també competència del Consorci la prestació d'altres servicis municipals, sempre que els ens consorciats així ho acorden.  
Article 9. Llicències municipals  
Tant els actes d'ús de sòl i subsòl com la realització d'edificacions i instal·lacions per part del Consorci en el compliment dels seus objectius, tindran la mateixa naturalesa i condició que si foren realitzats per les mateixes corporacions locals, no estant subjectes, en conseqüència, ni a l'obtenció de llicència municipal ni al pagament de cap d'exacció. Tampoc ho estaran les obres realitzades per la Generalitat Valenciana o l'entitat de Sanejament d'Aigües Residuals de la Comunitat Valenciana per al compliment dels fins del Consorci.  
En tot cas, el Consorci comunicarà als ajuntaments amb la suficient antelació les actuacions que pretenga dur a terme en els seus respectius termes municipals.  
Article 10. Formes de gestió  
Per a la prestació dels serveis el Consorci podrà utilitzar qualsevol de les formes de gestió dels serveis públics locals legalment establides.  
TÍTOL III  
Òrgans rectors del Consorci  
Article 11. Òrgans de govern  
El Consorci estarà representat i administrat pels òrgans següents:  
A. Òrgans de govern:  
1. Assemblea General.  
2. Comité Directiu.  
3. President.  
4. Vicepresident.  
5. Gerent.  
B. Òrgans complementaris:  
1. Comissió Especial de Comptes.  
2. Mesa de contractació.  
Article 12. Assemblea General  
1. És l'òrgan suprem del Consorci a què representa i personifica, amb el caràcter d'ens públic local.  
2. En l'Assemblea General estaran representats els ajuntaments dels municipis que integren el Consorci, la Confederació Hidrogràfica del Xúquer, Conselleria de Medi Ambient, Aigua, Urbanisme i Habitatge de la Generalitat Valenciana i entitat de Sanejament d'Aigües Residuals de la Comunitat Valenciana.  
3. La representació de cada entitat en el consorci estarà formada per un membre de cada una d'aquestes, amb el seu suplent corresponent.   
Tots els membres de l'Assemblea General tindran veu i vot en les sessions que se celebren.  
4. Els acords de l'Assemblea General s'adoptaran per majoria simple de vots, llevat de les excepcions que s'observen en aquests Estatuts, d'acord amb les regles següents de ponderació:  
a) Els vots que cada municipi consorciat tindrà en l'Assemblea General vindran determinats per l'escala següent:  
1. Municipis amb població de fins a 1.000 habitants: 1 vot  
2. Municipis amb població de 1.001 a 5.000 habitants: 2 vots  
2. Municipis amb població de 5.001 a 10.000 habitants: 3 vots  
4. Municipis amb població de 10.001 a 20.000 habitants: 4 vots  
5. Municipis amb població de 20.001 a 30.000 habitants: 5 vots  
6. Municipis amb població de 30.001 a 40.000 habitants: 6 vots  
7. Municipis amb població de 40.001 a 50.000 habitants: 7 vots  
8. Municipis amb població de més de 50.000 habitants: 8 vots  
A l'efecte del que estableix la taula anterior, es considerarà nombre d'habitants del municipi la població declarada oficialment, amb caràcter anual, per l'Estat.  
b) El nombre de vots resultant de la suma dels exercits per tots els municipis consorciats per aplicació de la regla de ponderació de l'apartat a) del present article, constituirà el 60% dels vots de dret totals de l'Assemblea, ostentant el 10% la Confederació Hidrogràfica del Xúquer, el 10% l'entitat Pública de Sanejament i el 20% la Conselleria de Medi Ambient, Aigua, Urbanisme i Habitatge.  
5. Es requerirà el vot favorable de la majoria absoluta dels vots ponderats totals de l'Assemblea, en la forma establida en l'apartat b) del número 4 del present article, per a l'adopció dels acords següents:  
a) La modificació dels Estatuts del Consorci.  
b) La incorporació de nous membres al Consorci o la separació dels consorciats.  
c) La dissolució del Consorci.  
6. Els ajuntaments consorciats designaran els seus representants entre els seus membres corporatius. El període de duració dels representants del Consorci es farà coincidir amb el del seu mandat en les corporacions municipals. Haurà de designar-se igualment un suplent del representant per cada una de les entitats consorciades. Una vegada nomenats els representants municipals en el Consorci (titular i suplent), i llevat que se'n procedisca a la substitució d'acord amb les regles indicades en aquest article, només aquests podran representar al respectiu municipi en els òrgans d'aquell.  
7. La designació dels representants de les entitats no municipals en els òrgans del Consorci s'adequarà a les seues respectives normes de funcionament.  
8. Les entitats representades podran revocar els seus representants, designant els qui hagen de substituir-los, així com nomenar la representació quan aquesta es trobe vacant per qualsevol causa. En aquests supòsits el mandat del nou representant ho serà pel termini que reste a l'inicialment designat.  
9. La pèrdua de la condició de regidor implicarà el cessament en la representació, excepte en els casos de renovació de les corporacions, en el supòsit dels quals continuaran les seues funcions en el Consorci només per a l'administració ordinària fins a la presa de possessió dels seus successors, sense que puguen adoptar acords per als que legalment es requerisca una majoria qualificada.  
10. En el cas que es produïsca l'adhesió al Consorci d'altres municipis previ seguiment dels tràmits establits en estos Estatuts i en la normativa reguladora del règim local i Text Refós de la Llei d'Aigües, es modificarà la composició de l'Assemblea General, la representació de la qual s'ajustarà als criteris de proporcionalitat establits en l'apartat 4 d'aquest article. També es modificarà la composició de l'Assemblea General quan la variació del nombre d'habitants d'un municipi implique la seua incardinació en un altre nivell, superior o inferior, de l'escala anteriorment consignada.  
11. Quan un membre del Consorci, previ compliment dels tràmits legalment establits, se separe d'aquest, els seus representants quedaran automàticament exclosos de l'Assemblea General i la resta dels seus òrgans.  
12. Formarà part de l'Assemblea, amb veu però sense vot, el secretari d'aquesta. Així mateix, assistirà també qui exercisca les funcions d'intervenció.  
13. Amb caràcter supletori, i en el que no preveu aquest article, s'aplicaran les normes de funcionament del ple de les entitats locals de règim comú establides en la legislació de règim local; sense perjudici del que disposa el Text Refós de la Llei d'Aigües.  
Article 13. Constitució de l'Assemblea  
1. Després de la renovació de les corporacions locals, l'Assemblea General quedarà constituïda dins dels 30 dies següents a la finalització del termini legalment fixat per a la constitució dels ajuntaments corresponents als municipis consorciats.  
2. Als efectes assenyalats en el paràgraf anterior, els municipis consorciats hauran de remetre al Consorci, en els tres dies següents al de celebració de la sessió en què s'elegisca el seu representant, un certificat acreditatiu del nomenament dels seus representants. En aquest mateix termini hauran de designar els seus representants les entitats no municipals consorciades.  
3. El procediment per a la constitució de l'Assemblea General del Consorci s'ajustarà als tràmits de la normativa electoral, reflectint-se en l'acta de constitució el nom i cognoms de cada un dels representants de les entitats consorciades.  
4. La qualitat de membre de l'Assemblea del Consorci, bé en el seu caràcter de membre titular o suplent, siga quina siga la representació que tinga, és personal, intransferible i no delegable, llevat que es procedisca s la seua substitució d'acord amb les regles previstes en aquests Estatuts. La substitució dels representants, titulars o suplents, de les entitats consorciades produirà efectes des que l'Assemblea tinga coneixement d'aquesta.  
Article 14. El Comité directiu  
1. Estarà integrat pel president del Consorci, el vicepresident i cinc representants dels municipis consorciats, a més dels representants de la Conselleria de Medi Ambient, Aigua, Urbanisme i Habitatgede la Generalitat Valenciana i de l'entitat de Sanejament d'Aigües Residuals de la Comunitat Valenciana.  
2. També formaran part del Comité Directiu el representant de la Confederació Hidrogràfica del Xúquer que podrà assistir a les reunions que se celebren amb veu però sense vot.  
3. Així mateix, formaran part del Comité Directiu, amb veu però sense vot, les persones que exercisquen les funcions de Secretaria i Intervenció d'aquest.   
4. En el Comité Directiu cada un dels seus membres tindrà dret a un vot.  
5. La designació dels cinc membres de representació municipal del Comité Directiu, s'efectuarà pel president del Consorci, el qual podrà lliurement revocar el dit nomenament.  
Article 15. President  
1. El president del Consorci, que ho serà també de l'Assemblea General i del Comité Directiu, resultarà elegit per aquesta entre els seus components municipals amb el vot favorable de la majoria absoluta dels vots ponderats totals de l'Assemblea.  
2. Si cap obtinguera el quòrum suficient, en el mateix acte es repetirà la votació, i quedarà elegit el que obtinga el nombre més gran de sufragis.  
3. Per a la destitució del president se seguirà el procediment establit en la legislació local per a la destitució d'alcaldes. La destitució haurà de ser acordada amb el quòrum de la majoria absoluta dels vots ponderats totals de l'Assemblea.  
Article 16. Vicepresident  
1. El vicepresident del Consorci serà triat per l'Assemblea General entre els seus components municipals amb el vot favorable de la majoria absoluta dels vots ponderats totals de l'Assemblea. Si ningú obtinguera el quòrum suficient caldrà ajustar-se a allò que s'ha disposat per al mateix supòsit respecte de l'elecció del president.  
2. El vicepresident substituirà el president en cas de vacant, absència o malaltia.  
3. La destitució del vicepresident haurà d'acordar-se amb el vot favorable de la majoria absoluta dels vots ponderats totals de l'Assemblea.   
Article 17. Gerent  
1. Per a agilitzar el funcionament del Consorci l'Assemblea General, en ocasió de la seua constitució o l'aprovació dels pressupostos anuals, podrà crear la Gerència com a òrgan superior d'administració del Consorci.  
2. El gerent és un òrgan unipersonal designat pel Comité Directiu a proposta de la Presidència entre professionals d'acreditada qualificació, a què correspon la direcció dels servicis del Consorci, davall la superior autoritat de l'Assemblea, del Comité Directiu i del president.  
3. Les funcions que aquests Estatuts atribueixen al gerent, seran assumides per la Presidència en el cas que no es cree la Gerència com a òrgan d'administració del Consorci.  
Article 18. Comissió Especial de Comptes i mesa de contractació  
1. La constitució de la Comissió Especial de Comptes tindrà caràcter preceptiu i estarà constituïda per quatre membres en representació de les entitats municipals i dos de les entitats no municipals a més del president del Consorci que al seu torn la presidirà. La presidència podrà delegar-se en el vicepresident o algun dels membres del Comité Directiu. Assistiran així mateix qui exercisca la Intervenció i el gerent del Consorci.   
2. La constitució de la mesa de contractació serà igualment preceptiva, i estant integrada per un president, que serà el del Consorci o persona en qui delegue, i per cinc vocals triats per l'Assemblea General, a proposta del president.  
La designació del secretari i interventor d'ambdós òrgans complementaris, que actuaran com a vocals, s'efectuarà per la Presidència, a proposta del secretari i interventor del Consorci.  
TÍTOL IV  
Competència funcional  
Article 19. Competències de l'Assemblea General  
Corresponen a l'Assemblea General les atribucions següents:  
1. La designació del president i vicepresident, i dels membres de la Comissió Especial de Comptes i de la mesa de contractació.  
2. L'aprovació del pressupost i de les seues bases d'execució, i les seues modificacions, així com del seu compte general.  
3. Aprovar la incorporació de nous municipis al Consorci i les condicions generals i particulars d'aquesta. En els casos de separació dels ja incorporats, aprovar el compte de liquidació i la resta de condicions.  
4. L'aprovació de les aportacions al Consorci per part dels municipis.  
5. La modificació dels Estatuts.  
6. La dissolució del Consorci.  
7. L'aprovació d'ordenances i reglaments.  
8. L'establiment i la fixació de les tarifes i exaccions dels serveis gestionats.  
9. L'adquisició i alienació de béns i drets, i la transacció sobre aquests, quan el seu valor supere el 10% dels recursos ordinaris del pressupost i, en tot cas, quan siga superior a 3.000.000 euros.  
10. L'aprovació, modificació o revisió dels plans i programes d'inversió del Consorci i les línies generals d'actuació del Consorci. És competència de l'Assemblea l'aprovació de la proposta de consum que es traslladarà a l'entitat de Sanejament d'Aigües Residuals de la Comunitat Valenciana (com a gestora de les seues instal·lacions) per a la realització d'obres, instal·lacions o serveis.  
11. El reconeixement extrajudicial de crèdits sempre que no existisca dotació pressupostària, i la concertació de les operacions de crèdit la quantia de la qual acumulada dins de cada exercici econòmic, excedisca del 10% dels recursos ordinaris del pressupost.  
12. Acordar la gestió de les xarxes locals o secundàries d'abastiment d'aigua d'aquells municipis que així ho sol·liciten.  
13. Aprovar la forma de gestió dels serveis que preste el Consorci.  
14. Aprovar la prestació d'altres serveis municipals en matèria d'abastiment d'aigua.  
15. Aprovar la realització de totes les activitats complementàries o derivades que reforcen l'eficàcia en el compliment dels fins generals del Consorci.  
16. Aprovar els convenis de col·laboració que se celebren amb municipis no consorciats i altres entitats públiques.  
17. Aprovar totes les competències en matèria d'aigües que siguen transferides o delegades al Consorci per altres administracions.  
18. L'aprovació de la plantilla de personal així com les seues modificacions, la relació de llocs de treball i la fixació de la quantia de les retribucions.  
19. L'aprovació dels convenis col·lectius.  
20. L'exercici d'accions judicials i administratives i la defensa del Consorci en matèries de competència de l'Assemblea General. En aquests casos atorgar els poders que foren necessaris.  
21. La delegació de les seues atribucions en el Comité Directiu, president o, si és el cas, el gerent.  
22. Qualssevol altres funcions que de manera expressa s'atribuïsquen a l'Assemblea General en els Estatuts.  
Article 20. Competències del Comité Directiu  
És competència del Comité Directiu del Consorci:  
1. El desenvolupament de les directrius que en cada cas assenyale l'Assemblea General en les matèries de la seua competència.  
2. L'emissió d'informes en els assumptes que siguen competència de l'Assemblea General, a requeriment d'aquesta.  
3. L'elaboració d'instruccions generals de règim interior.  
4. El desenvolupament de la gestió econòmica d'acord amb els pressupostos aprovats i a les seues bases d'execució, sense perjudici de les competències que s'atribuïsquen al president.  
5. L'aprovació de l'organització general dels serveis i de l'estructura del personal, amb un informe previ, si n'hi haguera, del gerent.  
6. L'exercici d'accions judicials i administratives i la defensa del Consorci en matèries de competència del Comité Directiu. En aquests casos atorgar els poders que foren necessaris.  
7. L'aprovació de la prestació de serveis d'assessorament i assistència, de la realització, execució i explotació d'instal·lacions, així com la redacció de projectes, informes o actuacions de semblant naturalesa en matèria d'abastiment d'aigua, a petició de qualsevol entitat pública o privada.  
8. L'adquisició i alienació de béns i drets, i la transacció sobre els aquests, quan el seu valor no supere el 10% dels recursos ordinaris del pressupost, ni els 3.000.000 euros.  
9. La concertació de les operacions de crèdit la quantia de la qual acumulada, dins de cada exercici econòmic, no excedisca del 10% dels recursos ordinaris del pressupost.  
10. La desafecció i alienació de parcel·les i béns sobrants i béns no utilitzables.  
11. Nomenar i cessar, si és el cas, el gerent del Consorci, a proposta de la Presidència.  
12. Nomenament i cessament del personal eventual que exercisca llocs de treball considerats de confiança o assessorament especial.  
13. El nomenament i jubilació dels empleats d'acord amb les plantilles aprovades per l'Assemblea General, així com la incoació i resolució, inclòs l'acomiadament, dels expedients disciplinaris en aquells supòsits en què pertoque.  
14. L'aprovació dels projectes d'obres i serveis quan siga competent per a la seua contractació o concessió.  
15. La contractació i concessió d'obres, serveis i subministraments, de conformitat amb el que disposen les normes d'execució del pressupost.  
16. Aprovar les condicions del subministrament en alta a municipis, indústries i altres grans consumidors.  
17. La sol·licitud de concessions d'aprofitament d'aigua i d'autoritzacions d'abocament, i l'acceptació de les condicions a què se sotmeten aquestes.  
18. L'aplicació de l'institut de l'expropiació forçosa i, si és el cas, la sol·licitud de beneficis a l'entitat expropiant.  
19. L'autorització de despeses amb subjecció a les bases d'execució del pressupost, quan no siguen competència de la Presidència.  
20. L'exercici de totes les atribucions que li deleguen l'Assemblea General i el president.  
21. La delegació de les seues atribucions en el president o, si és el cas, el gerent.  
Article 21. Competències del president  
El president exercirà les atribucions següents:  
1. Representar el Consorci en qualsevol classe de negocis jurídics i davant d'organismes públics o privats, amb facultat per a conferir mandats, delegar i atorgar poders.  
2. Convocar, presidir, suspendre i alçar les sessions de tots els òrgans col·legiats, podent decidir els empats amb vot de qualitat.  
3. Publicar, executar i fer complir els acords del Consorci, així com vetlar per l'adequada execució de les obres i serveis propis d'aquest.  
4. Aprovar els projectes d'obres i serveis quan siga competent per a la seua contractació o concessió; i traslladar a l'entitat de sanejament la proposta sobre projectes d'obres, instal·lacions i serveis, de la seua competència.  
5. Aprovar la contractació i concessió d'obres, serveis i subministraments, de conformitat amb el que disposen les bases d'execució del pressupost.  
6. Disposar despeses dins dels límits que s'establisquen en les bases d'execució del pressupost, ordenar pagaments i retre comptes.  
7. L'exercici d'accions judicials i administratives i la defensa del Consorci en matèries de competència del president, i per raons d'urgència, en les de competència de l'Assemblea General i del Comité Directiu, donant compte a aquests últims òrgans per a la seua ratificació. En aquests casos atorgar els poders que foren necessaris.  
8. Adoptar personalment i sota la seua responsabilitat, en cas d'urgència inajornable, les mesures que considere necessàries, donant compte immediat a l'òrgan competent.  
9. Presidir la mesa de contractació, en qualsevol classe de procediments.  
10. Nnomenar i revocar el nomenament si és el cas, als cinc membres representants dels municipis consorciats del Comité Directiu.  
11. Delegar l'exercici de les seues atribucions.  
12. Fixar les bases d'organització dels serveis del Consorci.  
13. Aprovar la liquidació del pressupost.  
14. Ordenar, d'acord amb les bases d'execució del pressupost, els pagaments corresponents.  
15. El nomenament del secretari i de l'interventor dels òrgans col·legiats, que necessàriament hauran de recaure en funcionaris d'administració local amb habilitació de caràcter estatal. Preferentment, i en el cas que no es cree el lloc de treball corresponent en la plantilla de personal, assumirà aquesta funció el secretari i interventor de l'Ajuntament en què tinga la seu el Consorci.  
16. L'exercici de les competències del Consorci que no estiguen expressament reservades en aquests Estatuts, a l'Assemblea General o al Comité Directiu.  
17. Les altres competències no atribuïdes a cap altre òrgan del Consorci.   
Article 22. Competències del vicepresident  
El vicepresident substituirà el president en els casos de vacant, absència o malaltia.  
El president també podrà delegar en el vicepresident l'exercici de les seues funcions, excepte la de convocar i presidir les sessions de l'Assemblea General i del Comité Directiu.   
Article 23. Competències del gerent  
El gerent, en el moment en què l'Assemblea cree aquest òrgan superior d'administració del Consorci, i el Comité Directiu designe el seu titular, assumirà les funcions següents:  
1. La direcció dels serveis del Consorci exercint la seua direcció.  
2. Proposar al Comité Directiu i al president totes les mesures que considere convenients amb vista al funcionament del Consorci i a l'adequat compliment dels seus fins; així com informar l'Assemblea i al Comité dels assumptes a tractar en les seues sessions.  
3. Executar els acords i resolucions dels distints òrgans del Consorci i assumir les funcions que aquests li deleguen expressament.  
4. Preparar, arreplegar o ordenar tots els assumptes i documents que hagen de ser sotmesos a estudi, coneixement, despatx i aprovació dels òrgans de govern, sense perjudici de les competències del secretari i la superior atribució del president amb vista a la confecció de l'ordre del dia de les sessions.  
5. Assistir amb veu, però sense vot, a les sessions i reunions dels òrgans de govern.  
6. Expedir la documentació i cuidar que es porten els registres i estadístiques de les operacions i serveis realitzats.  
7. Elevar al Comité Directiu, al final de cada exercici la memòria comprensiva del desenvolupament de la gestió del Consorci.  
8. Aquelles altres atribucions que expressament se li encomanen o deleguen.  
Article 24. Competències de la Comissió Especial de Comptes  
Correspon a la Comissió Especial de Comptes l'examen, estudi i informe de totes les qüestions pressupostàries i extrapressupostàries que li encomane l'Assemblea General, el Comité Directiu i el president. En tot cas, la dita Comissió informarà amb caràcter preceptiu el pressupost i el compte general.  
Article 25. Competències de la mesa de contractació  
Correspon a la mesa de contractació l'exercici de les competències que legalment té atribuïdes en els procediments d'adjudicació dels contractes, singularment efectuar la proposta d'adjudicació a l'òrgan de contractació.  
TÍTOL V  
Funcionament dels òrgans de govern  
Article 26. Lloc de celebració de les sessions  
Les sessions de l'Assemblea General i del Comité Directiu, tant ordinàries com extraordinàries, se celebraran en la seu del Consorci. No obstant això, en supòsits concrets i sempre que així ho acorden els representants dels respectius òrgans de govern i administració del Consorci, podran celebrar-se les sessions en les seus de qualsevol ens consorciats.  
Article 27. Periodicitat de les sessions  
1. L'Assemblea General celebrarà sessió ordinària cada sis mesos, i extraordinària quan així ho decidisca el president, el Comité Directiu o ho sol·liciten dos terços, almenys, del nombre legal de membres de l'Assemblea amb dret de vot. En aquest últim cas, la celebració d'aquesta no podrà demorar-se per més de 10 dies des que fóra sol·licitada.  
2. El Comité Directiu celebrarà sessió ordinària cada dos mesos, i extraordinària quan així ho decidisca el president o ho sol·liciten almenys tres dels membres d'aquest. En aquest últim supòsit, la sessió haurà de celebrar-se en el termini de quatre dies comptadors des del següent que fora sol·licitada.  
Article 28. Convocatòries  
1. Les sessions de l'Assemblea General hauran de convocar-se, almenys amb setanta-dos hores d'antelació a l'hora assenyalada per a la seua celebració.  
Les del Comité Directiu hauran de convocar-se, almenys amb dos dies naturals d'antelació.  
En ambdós supòsits, el termini de la convocatòria podrà reduir-se per raons d'urgència justificades pel president.  
2. L'anunci de la convocatòria haurà d'indicar la data de la reunió, el lloc, l'hora i tots els assumptes que vagen a tractar-se.   
3. La documentació íntegra dels assumptes inclosos en l'ordre del dia que haja de servir de base al debat i, si és el cas, votació, haurà d'estar a disposició dels representants de les entitats consorciades, des del mateix dia de la convocatòria, en la Secretaria del Consorci.  
4. La notificació de la convocatòria dels òrgans col·legiats del Consorci seran cursades, per ordre del president, pel secretari.  
5. La convocatòria es realitzarà a través de mitjans telemàtics, sempre que es tinga constància de la seua recepció.  
Article 29. Règim jurídic de les sessions  
1. Per a la vàlida constitució de l'Assemblea General en primera convocatòria es requerirà l'assistència de la majoria absoluta dels membres de l'Assemblea. Si no hi ha quòrum, s'entendrà convocada la sessió automàticament en segona convocatòria una hora més tard, sent necessària per a la vàlida celebració de la sessió, l'assistència d'un terç del nombre de membres de l'Assemblea. Aquest quòrum haurà de mantindre's durant tota la sessió. Si tampoc llavors no s'aconseguira el quòrum necessari, el president deixarà sense efecte la convocatòria.  
2. Per a la vàlida constitució del Comité Directiu es requerirà la majoria absoluta del número legal dels seus components amb dret de vot. Si no hi ha quòrum, es constituirà en segona convocatòria, mitja hora després de l'assenyalada per a la primera, i serà suficient l'assistència de tres dels seus membres amb dret de vot.  
3. En tots els casos es requerirà l'assistència del president i del secretari de l'òrgan respectiu o dels que legalment els substituïsquen.  
Article 30. Adopció d'acords  
1. Els acords de l'Assemblea s'adoptaran, excepte disposició en contra, per majoria simple dels vots ponderats de l'Assemblea. Els del Comité Directiu per la majoria dels seus membres presents.  
2. Serà necessari el vot favorable de la majoria absoluta dels vots ponderats totals de l'Assemblea General per a l'adopció d'acords en les matèries següents:  
a. Assenyalament i modificació de les aportacions dels municipis consorciats.   
b. Integració de nous municipis en el Consorci.  
c. Aprovació de la liquidació derivada de la separació de municipis consorciats, i les condicions d'aquesta.  
. Aprovació d'operacions financeres o de crèdit i concessions de quitaments i esperes, quan l'import excedisca del 10% dels recursos ordinaris del pressupost.  
E. Alienació de béns, quan la seua quantia excedisca del 20% dels recursos ordinaris del pressupost.  
3. De les sessions dels òrgans del Consorci s'alçarà l'oportuna acta, en la qual hauran de constar els detalls de la convocatòria, els representants presents, un extracte de les deliberacions i els acords adoptats. Les dites actes seran autoritzades pel secretari del Consorci, amb el vistiplau del president o, si és el cas, del vicepresident.  
4. Els acords relatius a les matèries assenyalades en els apartats anteriors seran notificats a tots i cada un dels Ens consorciats i representats. Podran impugnar els actes i acords les entitats els membres del Consorci de les quals hagueren votat en contra d'aquells.   
TÍTOL VI  
Règim econòmic  
Article 31. Normativa aplicable  
La hisenda del Consorci estarà constituïda, en el marc de les disposicions reguladores de les hisendes locals i disposicions que les desenvolpen, pels recursos establits en els presents Estatuts.  
Article 32. Recursos econòmics  
La hisenda del Consorci estarà constituïda pels recursos següents:  
1. Les rendes i productes del seu patrimoni.  
2. Les subvencions, auxilis, llegats i donacions que rebera de l'Estat i comunitat autònoma, o qualssevol altres ens públics o privats.  
3. Els rendiments de qualsevol classe derivats de l'explotació del servei d'abastiment d'aigua en alta a municipis consorciats o no, i en particular les següents:  
a) El rendiment de les tarifes o cànons per subministrament d'aigua en alta a municipis consorciats o no, i, sempre que en aquest últim supòsit haguera un acord respecte d'això, a indústries i en general a grans consumidors.  
b) El rendiment de les tarifes que en concepte de potabilització d'aigua en alta se subministre als municipis consorciats o no.  
c) La part del rendiment de les tarifes corresponent a la gestió d'abonats, en el cas que siga assumit pel Consorci.  
d) La part del rendiment de les tarifes corresponent a l'explotació, manteniment tècnic i, si és el cas, renovació de les xarxes d'abastiment d'aigua, quan el Consorci, directament o a través de convenis amb altres entitats, es faça càrrec de la seua gestió.  
4. El rendiment dels lloguers i quotes de conservació dels aparells comptadors i la resta d'instruments de mesura.  
5. Les contribucions especials regulades en la normativa vigent per a finançar les obres, instal·lacions o serveis realitzats pel Consorci.  
6. El producte de multes i sancions en l'àmbit de les competències del Consorci.  
7. Els ingressos procedents d'operacions de crèdit i altres d'anàlegs que acorden els òrgans competents.  
8. Les aportacions, si és el cas d'entitats públiques supramunicipals.  
9. Les aportacions de les altres entitats locals integrades en el Consorci. En els supòsits en què s'acorde aportar cap quantitat a la hisenda del consorci, les entitats consorciades hauran d'adoptar les mesures oportunes per a efectuar les aportacions econòmiques a què estiguen obligades.  
10. Les aportacions econòmiques obtingudes com a contraprestació de les gestions o serveis realitzades pel Consorci en matèria de la seua competència, encomanades per l'Estat, comunitat autònoma o qualsevol altra entitat pública o privada.  
11. Les participacions en els tributs concertats i no concertats que s'establisquen a favor seu.  
12. Els rendiments de servicis i explotacions, i qualssevol altres ingressos que legalment puguen obtindre's.  
Article 33. Abonament de les aportacions  
1. Les aportacions econòmiques de les entitats locals integrades en el Consorci es realitzaran en la forma i terminis que determine l'Assemblea General. Aquestes aportacions tindran a tots els efectes la consideració de pagaments obligatoris i de caràcter preferent.  
2. En el cas que algun municipi es retarde en el pagament de les seues obligacions, es procedirà per al seu pagament forçós en la forma prevista en la legislació vigent.  
3. Quan el pressupost del Consorci s'aprove inicialment després dels dels ens consorciats, i aquell preveja aportacions superiors a les consignades per aquests, l'excés s'abonarà en l'exercici següent.  
Article 34. Garanties creditícies  
Quan a l'efectuar-se una operació de crèdit s'exigisca com a garantia complementària l'aval dels municipis integrats en el Consorci, aquests hauran de prestar-lo en proporció a l'import dels seus pressupostos inicials.  
Article 35. Liquidacions amb els ajuntaments  
Amb una periodicitat mínima mensual s'efectuarà la liquidació entre el Consorci i els ajuntaments, tant dels subministraments d'aigua en alta com de les facturacions corresponents a les despeses de potabilització d'aigua i els de l'amortització de les inversions i conservació, manteniment i ampliació d'aquestes, així com de les taxes municipals la gestió de les quals haguera sigut encomanada al Consorci.  
Quan la gestió del subministrament domiciliari en algun dels municipis consorciats haguera sigut assumida pel Consorci, aquest percebrà la totalitat dels ingressos derivats de la facturació als usuaris en baixa del municipi. En cas contrari, quan els ajuntaments gestionen la seua pròpia xarxa de distribució, el Consorci percebrà l'import dels cabals subministrats per aquest en alta.  
En concepte de premi de recaptació, el Consorci percebrà un percentatge de les recaptacions de les taxes municipals encomanades. La seua quantia serà determinada per l'Assemblea General.  
Article 36. Liquidació del pressupost  
Els eventuals saldos positius que presente el resultat de cada exercici, serviran exclusivament per al finançament de despeses d'exercicis posteriors als pressupostos del qual s'incorporaran per mitjà de les oportunes modificacions de crèdits.  
Article 37. Rendició de comptes  
Quant a la rendició del compte general, caldrà ajustar-se a les normes que regulen les de les entitats locals, sense perjudici de les peculiaritats establides en aquests Estatuts, corresponent la seua aprovació a l'Assemblea General, amb el dictamen previ de la Comissió Especial de Comptes.  
Article 38. Règim de tarifes  
1. El Consorci establirà i fixarà la quantia de les tarifes, cànons i exaccions dels serveis d'abastiment d'aigua potable en alta i dels altres serveis gestionats.   
2. L'estructura i el nivell tarifari es basaran en els principis d'uniformitat territorial, igualtat, equitat i suficiència.  
3. Les tarifes hauran de cobrir tant els costos derivats de les inversions com els derivats de l'explotació i, si és el cas, renovació de les instal·lacions corresponents.  
Article 39. Costos d'explotació  
1. Els costos d'explotació de les instal·lacions d'abastiment d'aigua en alta s'assumiran pels diferents municipis consorciats en proporció directa al consum d'acord amb els costos que determine l'entitat de Sanejament d'Aigües Residuals de la Comunitat Valenciana.  
Amb anterioritat al 30 de setembre es presentarà per l'entitat de Sanejament d'Aigües Residuals de la Comunitat Valenciana la memòria econòmica financera de la prestació del servici per a l'exercici següent a fi de determinar els costos del serveis i fixar la tarifa o cànon corresponent per l'Assemblea General.   
3. Els costos d'amortització de les inversions realitzades per la Generalitat Valenciana seran imputats a tots els municipis integrants del Consorci.  
4. Transcorregut l'exercici anual i dins del primer trimestre de l'exercici següent, l'entitat de sanejament presentarà l'estat real dels costos suportats per la aquesta en les activitats d'explotació, manteniment i control d'instal·lacions, així com els ingressos derivats de l'amortització que els municipis integrants del Consorci han de satisfer, i es procedirà a regular-los traslladant-los a la quota d'abonament dels dits costos a l'alça o a la baixa dins del següent exercici.  
5. La Conselleria de Medi Ambient, Aigua, Urbanisme i Habitage, l'entitat Pública de Sanejament d'Aigües Residuals de la Comunitat Valenciana i la Confederació Hidrogràfica del Xúquer, no tindran cap obligació econòmica en els costos d'explotació ni d'amortització, ni en els costos de cap altra naturalesa.   
Article 40. Pressupost del Consorci i la seua execució  
1. El Consorci formarà, per a cada exercici econòmic, un pressupost anual que comprendrà tots els seus ingressos i despeses, i que es nodrirà amb els ingressos que conformen la seua hisenda.  
2. Dins del quart trimestre de l'any, el president presentarà el projecte de pressupost que, amb un informe previ del Comité Directiu i de la Intervenció, se sotmetrà a l'aprovació de l'Assemblea General. L'estructura pressupostària serà l'establida per la legislació vigent per a les entitats locals.  
3. El pressupost serà aprovat per l'Assemblea del Consorci abans del primer dia de l'exercici econòmic a què corresponga. Si el pressupost no estiguera aprovat abans del primer de gener d'any natural en què ha d'estendre la seua vigència s'entendrà automàticament prorrogat l'anterior, en els termes que preveu la legislació d'hisendes locals.  
4. L'ordenació de despeses i pagaments i la formalització dels ingressos i pagaments del Consorci s'ajustarà a les disposicions contingudes en el pressupost anual. D'acord amb allò que s'ha assenyalat en aquestes normes i amb allò que s'ha indicat en el Pla General de comptabilitat per a l'administració local, el president del Consorci assenyalarà la forma en què ha d'emportar-se la comptabilitat d'aquest, aplicant les regles que estime més adequades per a aconseguir la major agilitat, sense minva de l'adequat control de la gestió pressupostària.  
5. El control i fiscalització de la gestió economicofinancera i pressupostària i la comptabilitat corresponen a la Intervenció del Consorci, que es configura com un servei necessari en l'organització del Consorci, sense perjudici del que s'establisca en la relació de llocs de treball amb vista a la seua provisió. El lloc es cobrirà necessàriament amb funcionari d'administració local amb habilitació de caràcter estatal.   
TÍTOL VII  
Règim jurídic del Consorci i del personal al seu servei  
Article 41. Règim jurídic del consorci  
1. El Consorci, en la seua qualitat d'entitat pública local, acomodarà les seues actuacions a l'ordenament jurídic administratiu.  
2. Sense perjudici de l'aplicació directa de les normes contingudes en aquests Estatuts, de manera supletòria seran aplicables les normes aplicables a les entitats locals i les disposicions generals del règim jurídic de les administracions públiques i del procediment administratiu comú.  
Article 42. El personal al servei del Consorci  
El règim jurídic aplicable a tot el personal integrant de la plantilla del Consorci serà el que es determine en les corresponents relacions de llocs de treball que aprove el Consorci, tot això sense perjudici d'allò que s'ha establit en aquests Estatuts respecte als llocs de treball de secretari i interventor creats per mitjà dels presents Estatuts.   
TÍTOL VIII  
Incorporació i separació de municipis  
Article 43. Incorporació  
Per a la incorporació al Consorci d'un nou municipi serà necessari:  
a) La sol·licitud de la corporació interessada, amb l'acord previ adoptat per majoria absoluta del nombre legal de membres del Ple d'aquesta.  
b) L'aprovació de l'Assemblea General amb el vot favorable de la majoria absoluta dels vots ponderats totals de l'Assemblea. En l'acord d'incorporació hauran de reflectir-se les condicions generals i particulars que es fixen per a la integració.  
c) La decisió d'incorporació del municipi, adoptada pel ple corporatiu amb el vot favorable de la majoria absoluta del nombre legal de membres de la corporació corresponent. En el dit acord s'aprovaran i acceptaran els Estatuts del Consorci i les condicions fixades per aquest per a la incorporació.  
d) La incorporació de nous municipis al Consorci es publicarà en el Diari Oficial de la Comunitat Valenciana i Butlletí Oficial de la Província de València.  
Article 44. Separació voluntària  
1. Per a la separació voluntària del Consorci de qualsevol dels municipis que l'integren serà necessari:  
A. Que ho acorde el ple de la corporació interessada amb el vot favorable de la majoria del nombre legal dels seus membres.  
B. Que el municipi interessat es trobe al corrent en el pagament de les seues aportacions al Consorci.  
C. Que abone les despeses que s'originen amb motiu de la separació, així com la part del passiu contret pel Consorci del seu càrrec.  
D. L'aprovació del compte de liquidació amb el vot favorable de la majoria absoluta dels vots ponderats totals de l'Assemblea que assenyalaran les condicions d'aquesta.  
2. La separació d'un o més municipis no obligarà a practicar la liquidació del Consorci, i el dit tràmit podrà quedar en suspens fins al dia de la dissolució d'aquest, data en què aquells municipis entraran a participar en la part alíquota que els corresponga en la liquidació dels béns del Consorci.  
No obstant això, si és el cas i a la vista de les circumstàncies concurrents, es podrà anticipar totalment o parcialment el pagament de la seua participació als municipis separats, adjudicant-se'ls aquells elements o instal·lacions establits per al servici exclusiu d'aquests.  
Article 45. Separació obligatòria  
Quan al parer de l'Assemblea General del Consorci algun ens consorciat haja incomplit greument i reiteradament les obligacions establides en les lleis o en els estatuts, podrà acordar, amb la incoació prèvia de l'expedient oportú, la separació del dit ens del Consorci, mitjançant un acord adoptat amb el vot favorable de la majoria absoluta dels vots ponderats totals de l'Assemblea.  
TÍTOL IX  
Modificació dels estatuts  
Article 46. Modificació dels Estatuts  
1. Els Estatuts del Consorci podran ser modificats a iniciativa del president, del comité directiu o a petició, almenys, d'un terç dels vots ponderats totals de l'Assemblea General.  
2. Una vegada adoptada la iniciativa assenyalada en l'apartat anterior i constituïda l'Assemblea General en sessió extraordinària, es procedirà a l'aprovació inicial de la modificació dels Estatuts basant-se en les propostes formulades, amb l'aportació prèvia de tots els informes s'haguera considerat oportú sol·licitar.  
3. El projecte de modificació dels Estatuts, prèvia informació pública per un termini de 30 dies, requerirà per a ser aprovat l'acord favorable de la majoria absoluta dels vots ponderats de l'Assemblea General.  
4. La modificació dels Estatuts així aprovada es notificarà a totes les entitats integrades en el Consorci, per a la seua aprovació per la majoria dels ens consorciats, d'acord amb les exigències de la legislació específica de cada un d'ells.  
5. La modificació dels Estatuts, una vegada definitivament aprovada, es publicarà íntegrament en el Diari Oficial de la Comunitat Valenciana i, en extracte, en el Butlletí Oficial de la Província de València.   
TÍTOL X  
Dissolució del Consorci  
Article 47. Causes  
La dissolució del Consorci tindrà lloc:  
a) Quan per qualsevol circumstància no pogueren complir-se els fins per als que es va constituir.  
b) Per disposició legal.  
c) Quan així ho acorde l'Assemblea General amb el vot favorable de la majoria absoluta dels vots ponderats, i la majoria dels ens consorciats, amb el quòrum exigit per la seua legislació específica.  
d) Per fusió, absorció o integració en un altre ens públic o privat, les competències del qual siguen concurrents amb les del Consorci, bastant en este cas l'acord favorable de la majoria absoluta dels vots ponderats en l'Assemblea, i l'aprovació de la majoria dels ens consorciats.  
Article 48. Procediment  
1. L'Assemblea General, en el termini de 30 dies comptadors des de l'endemà de la recepció dels acords de dissolució, nomenarà una comissió liquidadora composta pel president i cinc vocals. En ella s'integraran per a complir funcions d'assessoria tres tècnics designats pel president. Podrà, igualment, convocar-se a les reunions tècnics o pèrits en la matèria només als efectes de sentir la seua opinió o preparar informes o dictàmens en temes concrets de la seua especialitat.  
2. La comissió liquidadora, en un termini no superior a quatre mesos, efectuarà un inventari dels béns i drets del Consorci, assenyalarà els seus recursos, càrregues i dèbits, i relacionarà el seu personal.  
3. A la vista de l'inventari realitzat, la comissió liquidadora proposarà a l'Assemblea General la distribució i integració dels béns, drets i dèbits entre les entitats consorciades. A aquest efecte, la comissió assenyalarà un calendari d'actuacions liquidadores.  
4. La proposta de liquidació requerirà el vot favorable de la majoria absoluta del nombre legal dels membres de l'Assemblea General. Una vegada aprovada serà vinculant per a totes les entitats consorciades.  
DISPOSICIÓ DEROGATÒRIA  
Única. Queden derogats els anteriors Estatuts elevats a escriptura pública el 29 de juliol de 2004, i que han servit de marc jurídic per a la constitució i funcionament del Consorci fins a la data.  
DISPOSICIÓ TRANSITÒRIA  
Única. L'entrada en vigor d'aquests Estatuts no implicarà cap modificació en els membres dels òrgans del Consorci, els quals continuaran exercint els seus càrrecs fins a la renovació dels representants en els ens consorciats.  
DISPOSICIÓ ADDICIONAL  
Única. D'acord amb el que disposen els Estatuts que van servir de base a la constitució del Consorci, la gestió i explotació de les instal·lacions d'abastiment de titularitat de la Generalitat Valenciana que es descriuen en l'annex II d'aquells, i que s'incorporen a la present reforma estatutària com a part d'esta modificació, serà duta a terme, conforme s'indica en l'article 39, per l'entitat Pública de Sanejament d'Aigües Residuals de la Comunitat Valenciana. A estos efectes el Consorci convindrà amb cada entitat local consorciada el règim d'explotació de les instal·lacions i la seua forma de pagament.  
DISPOSICIÓ FINAL  
Única. En el que no preveuen aquests Estatuts i per a la interpretació de les normes que en aquests es contenen, caldrà ajustar-se al que disposa la normativa valenciana d'entitats locals supramunicipals, així com en la restant legislació sobre règim local i la pròpia de la resta d'entitats consorciades, en tot allò que s'aplique.  
Annex I. Llista de membres   
- Ajuntament d'Albalat dels Tarongers.  
- Ajuntament d'Alfara de la Baronia.  
- Ajuntament d'Algar de Palancia.  
- Ajuntament d'Algimia de Alfara.  
- Ajuntament d'Almenara.  
- Ajuntament de Benavites.  
- Ajuntament de Benifairó de les Valls.   
- Ajuntament de Canet d'En Berenguer.   
- Ajuntament d'Estivella.  
- Ajuntament de Faura.  
- Ajuntament de Gilet.  
- Ajuntament de Petrés.  
- Ajuntament de Quart dels Valls.  
- Ajuntament de Quartell.  
- Ajuntament de Sagunt/Sagunt.  
- Ajuntament de Torres Torres.  
- Conselleria de Medi Ambient, Aigua, Urbanisme i Vivenda.  
- Entitat Pública de Sanejament de la Comunitat Valenciana.  
- Confederació Hidrogràfica del Xúquer.  
Annex II. Descripció de les instal·lacions   
S'adjunta l'annex del conveni anterior i el traçat de la resta de les fases».  
Sagunt, 17 de maig del 2010.- El president: Alfredo Castelló Sáez.